李商隐描写荷花的古诗名言
暮秋独游曲江
朝代:唐朝|作者:李商隐
荷叶生时春恨生,荷叶枯时秋恨成。
深知身在情长在,怅望江头江水声。
赠荷花
朝代:唐朝|作者:李商隐
世间花叶不相伦,花入金盆叶作尘。
惟有绿荷红菡萏,卷舒开合任天真。
此花此叶常相映,翠减红衰愁杀人。(常相映 一作:长相映)
闲游
朝代:唐朝|作者:李商隐
危亭题竹粉,曲沼嗅荷花。数日同携酒,平明不在家。
寻幽殊未极,得句总堪夸。强下西楼去,西楼倚暮霞。
李商隐描写荷花的经典诗句
韩翃舍人即事
朝代:唐朝|作者:李商隐
萱草含丹粉,荷花抱绿房。鸟应悲蜀帝,蝉是怨齐王。
通内藏珠府,应官解玉坊。桥南荀令过,十里送衣香。
清夜怨
朝代:唐朝|作者:李商隐
含泪坐春宵,闻君欲度辽。绿池荷叶嫩,红砌杏花娇。
曙月当窗满,征云出塞遥。画楼终日闭,清管为谁调。
登霍山驿楼
朝代:唐朝|作者:李商隐
庙列前峰迥,楼开四望穷。岭鼷岚色外,陂雁夕阳中。
弱柳千条露,衰荷一面风。壶关有狂孽,速继老生功。
宿骆氏亭寄怀崔雍崔衮
朝代:唐朝|作者:李商隐
竹坞无尘水槛清,相思迢递隔重城。
秋阴不散霜飞晚,留得枯荷听雨声。
扩展阅读:李商隐写的其他著名诗句古诗词
锦瑟
朝代:唐朝|作者:李商隐
锦瑟无端五十弦,一弦一柱思华年。
庄生晓梦迷蝴蝶,望帝春心托杜鹃。
沧海月明珠有泪,蓝田日暖玉生烟。
此情可待成追忆,只是当时已惘然。
清夜怨
朝代:唐朝|作者:李商隐
含泪坐春宵,闻君欲度辽。绿池荷叶嫩,红砌杏花娇。
曙月当窗满,征云出塞遥。画楼终日闭,清管为谁调。
归墅
朝代:唐朝|作者:李商隐
行李逾南极,旬时到旧乡。楚芝应遍紫,邓橘未全黄。
渠浊村舂急,旗高社酒香。故山归梦喜,先入读书堂。
俳谐
朝代:唐朝|作者:李商隐
短顾何由遂,迟光且莫惊。莺能歌子夜,蝶解舞宫城。
柳讶眉双浅,桃猜粉太轻。年华有情状,吾岂怯平生。
梦泽
朝代:唐朝|作者:李商隐
梦泽悲风动白茅,楚王葬尽满城娇。
未知歌舞能多少,虚减宫厨为细腰。
明日
朝代:唐朝|作者:李商隐
天上参旗过,人间烛焰销。
谁言整双履,便是隔三桥。
知处黄金锁,曾来碧绮寮。
凭栏明日意,池阔雨萧萧。
过招国李家南园二首
朝代:唐朝|作者:李商隐
潘岳无妻客为愁,新人来坐旧妆楼。
春风犹自疑联句,雪絮相和飞不休。
长亭岁尽雪如波,此去秦关路几多。
惟有梦中相近分,卧来无睡欲如何。
武侯庙古柏
朝代:唐朝|作者:李商隐
蜀相阶前柏,龙蛇捧閟宫。阴成外江畔,老向惠陵东。
大树思冯异,甘棠忆召公。叶凋湘燕雨,枝拆海鹏风。
玉垒经纶远,金刀历数终。谁将出师表,一为问昭融。
戏题枢言草阁三十二韵
朝代:唐朝|作者:李商隐
君家在河北,我家在山西。百岁本无业,阴阴仙李枝。
尚书文与武,战罢幕府开。君从渭南至,我自仙游来。
平昔苦南北,动成云雨乖。逮今两携手,对若床下鞋。
夜归碣石馆,朝上黄金台。我有苦寒调,君抱阳春才。
年颜各少壮,发绿齿尚齐。我虽不能饮,君时醉如泥。
政静筹画简,退食多相携。扫掠走马路,整顿射雉翳。
春风二三月,柳密莺正啼。清河在门外,上与浮云齐。
欹冠调玉琴,弹作松风哀。又弹明君怨,一去怨不回。
感激坐者泣,起视雁行低。翻忧龙山雪,却杂胡沙飞。
仲容铜琵琶,项直声凄凄。上贴金捍拨,画为承露鸡。
君时卧掁触,劝客白玉杯。苦云年光疾,不饮将安归。
我赏此言是,因循未能谐。君言中圣人,坐卧莫我违。
榆荚乱不整,杨花飞相随。上有白日照,下有东风吹。
青楼有美人,颜色如玫瑰。歌声入青云,所痛无良媒。
少年苦不久,顾慕良难哉。徒令真珠肶,裛入珊瑚腮。
君今且少安,听我苦吟诗。古诗何人作,老大徒伤悲。
东下三旬苦于风土马上戏作
朝代:唐朝|作者:李商隐
路绕函关东复东,身骑征马逐惊蓬。
天池辽阔谁相待,日日虚乘九万风。
其他著名诗人描写荷花的诗句
小舟晚赏荷花
朝代:宋朝|作者:宋伯仁
天浮月景水浮天,路绕山头树绕烟。
船小小行人意适,藕花新索酒杯传。
荷花
朝代:宋朝|作者:杜衍
芙蓉照水弄娇斜,白白红红各一家。
近日新花出新巧,一枝能著两般花。
荷花
朝代:宋朝|作者:王安石
亭亭风露拥川坻,天放娇娆岂自知。
一舸超然他日事,故应将尔当西施。
荷花
朝代:宋朝|作者:吴龙翰
花列千行彩袖,叶收万斛明珠。
可惜坡仙不在,风情绝胜西湖。
荷花
朝代:宋朝|作者:董嗣杲
天机雪锦织鲛绡,艳朵亭亭倚画桥。
无垢自全君子洁,有姿谁想六郎娇。
翠房分菂莲须褪,玉藕抽丝暑叶摇。
花里不妨呼净友,采香须棹月明桡。
题东林白莲
朝代:唐朝|作者:齐己
大士生兜率,空池满白莲。秋风明月下,斋日影堂前。
色后群芳拆,香殊百和燃。谁知不染性,一片好心田。
戏题荷花
朝代:宋朝|作者:李覯
昔人诗笔说莲花,人嫁春风早可嗟。
今日倚栏添懊恼,池台多是属僧家。